EURÓPSKA KOMISIA V Štrasburgu12. 4. 2016 COM(2016) 222 final SPRÁVA KOMISIE EURÓPSKEMU PARLAMTNTU, EURÓPSKEJ RADE A RADE



Druhá správa o premiestňovaní a presídľovaní



1Úvod Dňa 16. marca 2016 Komisia prijala prvú správu o premiestňovaní a presídľovaní, v ktorej sumarizuje výzvy a poznatky, ktoré boli identifikované počas týchto prvých mesiacov vykonávania týchto systémov a navrhuje odporúčania a opatrenia na zlepšenie ich vykonávania v krátkodobom horizonte. Od 16. marca 2016 prišlo do Grécka 9 928 osôb. Po uzavretí hranice medzi Gréckom a bývalou juhoslovanskou republikou Macedónsko uviazlo v Grécku 50 000 až 56 000 osôb a podľa prvých odhadov UNHCR 65 % až 70 % z nich je z krajín, ktorých štátni príslušníci sú oprávnení na premiestnenie. V Taliansku navyše znovu vzrastá príliv migrantov v dôsledku známych sezónnych výkyvov. Od polovice marca prišlo do Talianska viac ako 8 564 migrantov. Dňa 18. marca 2016 sa Európska únia a Turecko dohodli na krokoch, ktoré treba podniknúť na zastavenie neregulárnej migrácie z Turecka do EÚ a zhodli sa na postupnosti opatrení. Vo vyhlásení EÚ a Turecka sa uvádza, že všetci neregulárni migranti, ktorí prišli do Grécka po 20. marci 2016, môžu byť vrátení do Turecka a ustanovuje sa základ mechanizmu 1:1, podľa ktorého za každého Sýrčana vráteného do Turecka z gréckych ostrovov bude iný Sýrčan presídlený z Turecka do EÚ. Pokrok dosiahnutý od prvej správy o premiestňovaní a presídľovaní je celkovo neuspokojivý. V súvislosti s premiestnením Komisia stanovila cieľ do vydania druhej správy premiestniť najmenej 6 000 osôb. Tento cieľ nebol splnený. Počas vykazovaného obdobia bolo premiestnených len 208 ďalších osôb a len veľmi málo členských štátov a pridružených štátov vynaložilo úsilie spojené s premiestnením. Zavedenie povinností v súvislosti s premiestnením preto zostáva prioritou s cieľom zmierniť tlak na Grécko a Taliansko. Pokiaľ ide o presídlenie, doteraz bolo presídlených 5 677 osôb z dohodnutých 22 504. V krátkom čase od začiatku uplatňovania dohody uvedenej vo vyhlásení EÚ a Turecka,4. apríla, bolo z Turecka do EÚ podľa mechanizmu 1:1 presídlených 79 osôb. Urýchľovanie a zvýšenie úsilia v oblasti presídľovania nadobudli v dôsledku tohto mechanizmu ešte vyššiu prioritu. Druhá správa o premiestňovaní a presídľovaní poskytuje aktuálny stav a hodnotí opatrenia prijaté od 16. marca 2016 do 11. apríla 2016 (vykazované obdobie), ktoré sú zamerané na splnenie odporúčaní na urýchlenie zavedenia systémov premiestňovania a presídľovania. Komisia bude pokračovať v podávaní mesačných správ o vykonávaní záväzkov premiestňovania a presídľovania. 2Premiestňovanie 2.1Opatrenia členských štátov v oblasti premiestňovania V období od 16. marca do 11. apríla bolo premiestnených len 208 ďalších osôb, 46 z Grécka (do Estónska, Portugalska a Fínska) a 162 z Talianska (do Portugalska, Francúzska, Fínska a Rumunska), čím sa celkový počet premiestnených osôb zvýšil na 1 145 (615 z Grécka a 530 z Talianska). Do 16. apríla malo byť podľa plánu premiestnených z Grécka 42 osôb do Fínska, Lotyšska, Rumunska a Bulharska a z Talianska ďalších 42 osôb do Rumunska a Fínska. Írsko, Estónsko, Luxembursko a Česká republika nedávno akceptovali žiadosti o premiestnenie z Grécka a v krátkom čase budú zorganizované transferové lety. Okrem toho Francúzsko, Holandsko a Portugalsko spracúvajú veľký počet žiadostí o premiestnenie z Grécka s predpokladaným presunom do konca apríla.

Opatrenia na riešenie obmedzeného počtu prísľubov: sedem členských štátov (Belgicko, Francúzsko, Estónsko, Lotyšsko, Litva, Malta a Rumunsko) predložilo 793 nových indícií pripravenosti na rýchle premiestnenie žiadateľov o medzinárodnú ochranu („oficiálne prísľuby“). Členské štáty predložili spolu 4 516 formálnych prísľubov na premiestnenie (1 573 Taliansku a 2 943 Grécku), čo je 2,82 % z celkového počtu. Rakúsko, Chorvátsko, Maďarsko a Slovensko zatiaľ nepredložili žiadny prísľub. Česká republika, Poľsko a Slovinsko ešte nesplnili svoje prísľuby. Dvojstranná dohoda Talianska s Nórskom bola uzavretá 22. marca, zatiaľ čo dvojstranná dohoda so Švajčiarskom bola uzavretá 24. februára. Taliansko už predložilo prvé žiadosti o premiestnenie do Švajčiarska. Nórsko a Švajčiarsko sa jednotlivo zaviazali premiestniť 900 žiadateľov o azyl z Talianska. V súčasnosti sa dokončujú dohody medzi Nórskom a Gréckom a medzi Švajčiarskom a Gréckom. Opatrenia na skrátenie času odpovede na žiadosti o premiestnenie: väčšine členských štátov trvá odpoveď na žiadosti o premiestnenie príliš dlho. Luxembursko, Francúzsko, Fínsko a Portugalsko vynakladajú veľké úsilie na zrýchlenie svojej reakcie, a to vrátane bezpečnostnej previerky s cieľom dodržať dvojtýždňový cieľ, ktorý stanovila Komisia v prvej správe o premiestňovaní a presídľovaní. Všetky členské štáty by mali zabezpečiť dodržanie tejto dvojtýždňový lehoty. Opatrenia na riešenie výziev súvisiacich s premiestňovaním zraniteľných žiadateľov vrátane maloletých osôb bez sprievodu: Od začiatku zavádzania systému premiestňovania bolo premiestnených 250 maloletých osôb (234 z Grécka a 16 z Talianska), z toho 4 maloletí boli bez sprievodu a boli premiestnení do Fínska. Ďalších desať maloletých bez sprievodu bude premiestnených do Fínska 11. apríla. Belgicko prijalo výzvu Komisie na zvýšenie počtu miest pre maloletých bez sprievodu a v rámci prvého prísľubu na premiestnenie 100 žiadateľov z Grécka ponúklo aj desať miest pre túto kategóriu zraniteľných žiadateľov. Opatrenia na zvýšenie akceptácie a dôvery v systém zo strany migrantov a na zabránenie sťahovania žiadostí: Informácie pred odchodom zaslalo 14 členských štátov (Belgicko, Cyprus, Francúzsko, Fínsko, Nemecko, Írsko, Litva, Malta, Holandsko, Poľsko, Portugalsko, Rumunsko, Španielsko a Švédsko) a Švajčiarsko. Opatrenia na posilnenie kapacít EASO na podporu Talianska a Grécka: reakcie na osobitné výzvy Európskeho podporného úradu pre azyl (EASO) na vyslanie expertov do Talianska v januári, vo februári a v marci boli prevažne pozitívne a vyslaní boli všetci vymenovaní experti. Reakcie na osobitné výzvy v súvislosti s premiestňovaním vyhlásené 10. decembra, 4. marca a 9. marca na vyslanie najmenej 30, 39 a 57 expertov do Grécka priniesli v uvedenom poradí 40, 30 a 26 expertov. V súčasnosti je v procese premiestňovania vyslaných z úradu EASO do Grécka 34 osôb. Úrad EASO vyhlásil 6. apríla ďalšiu výzvu na vyslanie 42 expertov na obdobie od polovice apríla do polovice júna. 2.2Opatrenia Grécka a Talianska vrátane najvýznamnejších plánovaných opatrení Grécko Opatrenia na sfunkčnenie hotspotov v plnom rozsahu: všetky hotspoty sú v súčasnosti funkčné s výnimkou hotspotu na ostrove Kos. Charakter práce hotspotov sa po prijatí vyhlásenia EÚ a Turecka významne zmenil a v súčasnosti je v hotspotoch pozastavené poskytovanie informácií o systéme premiestňovania migrantom, ktorí prišli po 20. marci. Opatrenia na zvýšenie registračných kapacít Gréckej azylovej služby: 3. apríla prijalo Grécko právne predpisy, ktoré okrem iného transponujú prepracovanú smernicu o konaní o azyle. Tieto právne predpisy rozširujú pôsobnosť azylovej služby a odvolacieho orgánu a zlepšujú právny základ ich fungovania. Transformujú službu prvého prijatia na službu prijímania a skríningu a zriaďujú nové orgány na správu príslušných fondov EÚ a realizáciu vnútroštátnych programov. Obsahujú ustanovenia, ktorých cieľom je uľahčiť vykonávanie postupu rozhodovania o neprípustnosti so zreteľom na žiadateľov o azyl prichádzajúcich z Turecka, a umožňujú v rámci vnútroštátneho konania o azyle poskytovanie pomoci expertov úradu EASO a tlmočníkov. Opatrenia na zlepšenie koordinácie: protokol o premiestnení, ktorého účelom je objasnenie zodpovedností a časové rámce rôznych stupňov pracovného postupu premiestňovania, bol prerokovaný so všetkými dotknutými partnermi a upravený tak, aby zohľadňoval aj vývoj situácie v Grécku. Revidovaný protokol by mal byť prijatý v týždni od 11. apríla.

Opatrenia na rozšírenie prijímacích kapacít Grécka: v súčasnosti má Grécko prijímaciu kapacitu 41 360 miest. Úrad UNHCR ponúkne v rámci svojho nájomného systému ďalšie prijímacie miesta v táboroch, bytoch a hoteloch ako súčasť snahy o zvýšenie počtu a centralizáciu miest pre žiadateľov o premiestnenie. UNHCR už začal s výstavbou špecializovaného tábora v obci Lagadikia neďaleko Solúna pre žiadateľov, ktorí sú účastníkmi premiestňovacieho konania. Tábor, ktorý má byť podľa plánu hotový v týždni od 11. apríla, bude mať kapacitu 1 400 miest a očakáva sa, že podstatne uľahčí pracovný postup premiestňovania v okolí Solúna. Pokračujú rokovania medzi UNHCR a gréckymi orgánmi o poskytnutí väčšieho množstva lokalít, najmä v regióne Atiky, na výstavbu špecializovaných táborov pre žiadateľov, ktorí majú byť premiestnení. Opatrenia na riešenie problémov súvisiacich s premiestňovaním zraniteľných žiadateľov vrátane maloletých osôb bez sprievodu: Mimovládne organizácie ponúkajú prokuratúre služby právnikov, ktorí sa zaviažu prevziať zastupovanie maloletých osôb bez sprievodu na ostrovoch. Rokovania medzi príslušnými partnermi o poskytovaní podobných služieb pokračujú aj v Aténach a Solúne. Taliansko Opatrenia na úplné sfunkčnenie hotspotov: Dňa 31. marca 2016 predložilo Taliansko Európskej komisii revidovaný plán. V súčasnosti sú v prevádzke hotspoty Pozzallo, Lampedusa, Trapani a Taranto. V revidovanom pláne Taliansko uviedlo blížiace sa otvorenie ďalšieho hotspotu, ktorý je nevyhnutný na náležité zvládnutie pravdepodobných špičkových vylodení počas leta. V štádiu dokončenia je navyše vytvorenie kapacity mobilného hotspotu. Talianske orgány okrem toho prijali pre hotspoty štandardné prevádzkové postupy. Opatrenia na zlepšenie koordinácie: nové priestory osobitnej regionálnej jednotky EÚ (EURTF) v provincii Catania sú dokončené bola do nich umiestnená prevádzka. Oficiálne slávnostné otvorenie nových priestorov EURTF je naplánované na 29. apríla. Opatrenia na rozšírenie prijímacích a spracujúcich kapacít v Taliansku: talianske orgány predložili nový plán prijímania/pohotovosti so zreteľom na letné mesiace. Celková prijímacia kapacita Talianska je 111 081 miest v celej krajine s plánom ďalšieho zvýšenia kapacít prvej úrovne príjmu o ďalších 3 498 miest do konca roka a druhej úrovne príjmu o ďalších 10 000 miest. Od 1. januára do 26. februára 2016 stúpol počet žiadostí o medzinárodnú ochranu na 14 754, čo je zvýšenie o 37,53 %, a počet príslušných rozhodnutí stúpol na 14 139, čo je nárast o 145,72 % v porovnaní s rovnakým obdobím minulého roka. Opatrenia na riešenie problémov súvisiacich s premiestnením zraniteľných žiadateľov a maloletých osôb bez sprievodu: na ministerstve spravodlivosti a ministerstve vnútra sa uskutočnili rokovania o postupoch, ktoré by umožnili premiestňovanie maloletých bez sprievodu, žiadny definitívny postup však dosiaľ nie je stanovený. 2.3Opatrenia Komisie a agentúr EÚ Európska komisia Dňa 17. marca zorganizovala Komisia spolu s členskými štátmi, úradom EASO, Medzinárodnou organizáciou pre migráciu (IOM) a úradom UNHCR 5. fórum o presídľovaní a premiestňovaní s cieľom predstaviť a prerokovať výzvy a odporúčania identifikované v prvej správe o premiestňovaní a presídľovaní. Komisia pokračuje v usporadúvaní pravidelných zasadnutí styčných dôstojníkov, najmenej raz mesačne striedavo v Taliansku a Grécku, a to so zámerom zrýchliť proces premiestňovania. Úrad EASO

Opatrenia na zrýchlenie postupu presídľovania: ako súčasť úsilia o podporu Gréckej azylovej služby úrad EASO odštartoval najprv 15. marca 2016 v Aténach a potom 21. marca 2016 v Solúne pilotný projekt registrácie, počas ktorého experti EASO pomáhali pracovníkom Gréckej azylovej služby pri registrácii vo veciach premiestnenia. Dňa 6. apríla 2016 sa začal pilotný projekt v tretej lokalite, a to v Alexandropouli. EASO v súčasnosti navyše rokuje s gréckymi orgánmi o zavedení predregistračného postupu, ktorého cieľom je zlepšenie prístupu k programu premiestňovania pre žiadateľov o azyl, ktorí sú oprávnení na premiestnenie. Aj UNHCR rokuje s Gréckou azylovou službou o poskytovaní podobných služieb. V Taliansku úrad EASO pomáha aj mobilnými jednotkami a v dňoch 15. a 16. marca 2016 zorganizoval prvé pilotné stretnutie s občianskou spoločnosťou na Sicílii s cieľom zabezpečiť lepšiu koordináciu s organizáciami občianskej spoločnosti. Opatrenia na zvýšenie akceptácie a dôvery v systém zo strany migrantov a na zabránenie sťahovania žiadostí: Úrad EASO tiež realizoval mnohé odporúčania obsiahnuté v prvej správe o premiestňovaní a presídľovaní, pokiaľ ide o komunikačné aktivity. Na Facebooku vytvoril úrad EASO v angličtine a arabčine stránku programu premiestňovania EÚ, ktorá sa má používať ako informačná platforma pre záujemcov o premiestnenie, a tiež na propagáciu úspešných príbehov. Okrem existujúceho všeobecného letáka o premiestnení pripravil ďalšie dva letáky. Jeden z nich je zameraný na osoby, ktoré sa majú premiestniť z Grécka, a druhý z nich na osoby premiestňované z Talianska. Úrad EASO vypracoval aj balík všeobecných informácií o základných potrebách pre žiadateľov, ktorí majú byť premiestnení z Grécka a Talianska. V súčasnosti EASO pripravuje komunikačný balík pre deti a mobilnú aplikáciu, ktoré obsahujú informácie z letákov pre Taliansko a Grécko. Jednou z úloh úradu EASO je aj dokončenie nástroja na posúdenie najlepších záujmov dieťaťa na účely premiestnenia a spolupráca s talianskymi a gréckymi orgánmi na jeho prispôsobení ich vnútroštátnej situácii. 3Presídlenie Podľa informácií získaných od zúčastnených štátov bolo do 11. apríla 2016 v rámci systému presídlenia z 20. júla 2015 presídlených 5 677 ľudí do 15 štátov presídlenia (Rakúska, Belgicka, Českej republiky, Dánska, Fínska, Francúzska, Nemecka, Islandu, Írska, Talianska, Lichtenštajnska, Holandska, Nórska, Švajčiarska a Spojeného kráľovstva). Väčšina štátov zapojených do systému uviedla, že ich úsilie v oblasti presídľovania bolo zamerané predovšetkým, ale nie výlučne na Sýrčanov v Jordánsku, Libanone a Turecku. Hoci sa v záveroch z 20. júla 2015 členské štáty dohodli na pomerne širokom spektre prioritných regiónov na presídlenie, očakáva sa, že v dôsledku vyhlásenia EÚ a Turecka z 18. marca 2016 by väčšinu z približne 16 800 zvyšných miest na presídlenie v rámci tohto systému malo poskytnúť Turecko. Ako bolo oznámené vo vyhlásení EÚ a Turecka z 18. marca 2016, mechanizmus je zriadený na to, aby nahradil nelegálne a nebezpečné prechody migrantov z Turecka na grécke ostrovy legálnym kanálom presídľovania z Turecka do EÚ. EÚ a Turecko sa dohodli na presídlení jedného Sýrčana z Turecka za každého Sýrčana, ktorý bol vrátený do Turecka po nelegálnom príchode na grécke ostrovy. Tento mechanizmus 1:1 má nahradiť prúdy migrantov plaviacich sa v nebezpečných podmienkach po Egejskom mori riadnym a legálnym presídľovacím procesom. Od 4. apríla 2016, keď sa začal uplatňovať mechanizmus 1:1, bolo presídlených 37 Sýrčanov do Nemecka, 11 do Fínska a 31 do Holandska. Komisia spolupracuje s členskými štátmi a tureckými orgánmi na príprave rýchlych štandardných prevádzkových postupov na vykonávanie presídľovania v rámci mechanizmu1:1 s Tureckom. Do prípravy postupov boli intenzívne zapojené aj úrady EASO a UNHCR. Očakáva sa, že EÚ a Turecko schvália tieto štandardné prevádzkové postupy čo najskôr. Ponuka 54 000 miest zo systému premiestňovania na legálne spôsoby migrácie do EÚ Dňa 21. marca 2016 predložila Komisia návrh na sprístupnenie ďalších miest na presídlenie alebo iné formy legálneho prijímania žiadateľov z Turecka zmenou rozhodnutia Rady (EÚ) 2015/1601 z 22. septembra 2015 s cieľom premiestniť žiadateľov o medzinárodnú ochranu z Talianska a Grécka. Touto zmenou sa navrhuje 54 000 miest, pôvodne určených na premiestnenie, sprístupniť na účely prijatia Sýrčanov z Turecka do EÚ presídlením, prijatím z humanitárnych dôvodov alebo inými formami legálneho prijímania, napr. udeľovaním víz z humanitárnych dôvodov, poskytovaním štipendií, programami zlučovania rodín atď. Týchto 54 000 miest na legálne prijatie tvorí v súčasnosti nepridelenú rezervu na premiestnenie podľa existujúceho rozhodnutia Rady. Členské štáty si budú môcť odpočítať z počtu žiadateľov, ktorí majú byť premiestnení, počet Sýrčanov, ktorým povolia legálny vstup z Turecka na svoje územie na základe vnútroštátnych a multilaterálnych systémov presídľovania. Tieto počty by sa pripočítali k záväzkom plneným podľa záverov o presídľovaní z 20. júla 2015. Rokovania o navrhovanej zmene sa v Rade začali a cieľom je čo najskôr sa dohodnúť. Vytvorenie štruktúrovaného systému presídľovania v EÚ

Dňa 6. apríla Komisia zorganizovala 6. fórum o presídľovaní a premiestňovaní s cieľom konzultovať s členskými štátmi, štátmi pridruženými k dublinskému systému, UNHCR a IOM o budúcom návrhu štruktúrovaného systému presídľovania v EÚ, ktorý oznámila v oznámení Komisie prijatom v ten istý deň. Rokovanie sa zaoberalo určením prvkov, ktoré by mohli tvoriť súčasť budúceho rámca EÚ pre presídľovanie, spoločnými postupmi a spoločnými opatreniami, o ktorých by sa dalo uvažovať, spôsobmi zabezpečenia spravodlivého rozdelenia zodpovednosti v oblasti presídľovania medzi členské štáty, celkovým zintenzívnením úsilia EÚ v oblasti presídľovania a úlohou aktérov, akými sú napríklad UNHCR, IOM a EASO. Konferencia UNHCR o rozdelení globálnej zodpovednosti prostredníctvom možností prijímania pre sýrskych utečencov Komisár Dimitri Avramopoulos sa zúčastnil zasadnutí na vysokej úrovni rozdelení globálnej zodpovednosti prostredníctvom možností prijímania pre sýrskych utečencov, ktoré zorganizoval úrad UNHCR 30. marca. Pri tejto príležitosti Komisia opätovne potvrdila záväzok EÚ prispieť k medzinárodnému úsiliu v reakcii na globálnu migračnú krízu a vyzvala všetkých členov medzinárodného spoločenstva, aby zintenzívnili svoje úsilie v tejto oblasti. Podľa informácií UNHCR mala konferencia mierny úspech, podľa odhadov bolo prisľúbených 185 000 miest na presídlenie a ďalšie formy legálneho prijímania sýrskych utečencov na celom svete v porovnaní s 178 000 prísľubmi, ktoré boli k dispozícii pred konferenciou. V tomto smere je udalosť vnímaná ako odrazový mostík pre samit o riešení veľkých presunov utečencov a migrantov na zasadnutí Valného zhromaždenia OSN v septembri 2016, na ktorom sa očakávajú ďalšie konkrétne a zmysluplné príspevky presídľujúcich krajín. 4Ďalší postup Na základe najnovších dostupných informácií môže byť v Grécku 35 000 až 40 000 osôb oprávnených na premiestnenie, pričom migračné toky narastajú aj v Taliansku. Je potrebné, aby členské štáty premiestnenia splnili v celom rozsahu svoje povinnosti vyplývajúce z rozhodnutia Rady, ktoré sa týka premiestnenia, s cieľom zmierniť tlak na členské štáty v prvej línii. Komisia preto nalieha na členské štáty premiestnenia, aby podstatne zvýšili svoje úsilie v reakcii na naliehavú humanitárnu situáciu v Grécku a zabránili zhoršovaniu situácie v Taliansku. Závery Európskej rady systematicky vyzývajú urýchliť premiestnenie. Výzvy hláv štátov alebo predsedov vlád sa musia zhodovať s rozhodnými opatreniami v praxi príslušných vnútroštátnych úradov. Komisia vo svojej prvej správe o premiestňovaní a presídľovaní predpokladala, že do 16. apríla by malo byť dokončených najmenej 6 000 premiestnení a do 16. mája 20 000 premiestnení. Komisia je naďalej presvedčená, že tento cieľ je možné dosiahnuť, ak všetky zúčastnené strany, najmä členské štáty premiestnenia, prejavia ochotu premiestnenie zabezpečiť a konať spoločne a rýchlo. Komisia bude naďalej sledovať vykonávanie odporúčaní a plnenie cieľov uvedených v prvej správe o premiestňovaní a presídľovaní a vyhradzuje si právo podniknúť opatrenia, keď členské štáty nedodržia svoje povinnosti.